’n Braai hoef jou nie baie te kos nie. Inteendeel, dit gaan immers daaroor om gesellig met vriende oor ’n smaaklike ete te verkeer.
"As jy beesvleis verkies, maar ’n paar rand wil bespaar, koop die goedkoper beesvleisstukke. Dit braai ’n bietjie gouer as die duurder snitte en onthou om dit nie te oordoen op die kole nie," sê Carmen.
Om net wors en rolletjies vir jou gaste aan te bied is glad nie ’n slegte idee nie. "Boereworsrolletjies werk goed vir ’n groot groep aangesien dit goedkoper as vleis en hoender is. Sit dit voor saam met uiesmoor of enige geblikte relish. Chakalaka is ook ’n lekker opsie," meen Carmen.
As jy in die knyp is, maar graag wil kuier, is ’n bring-en-braai ’n goeie idee. "As jy wel as gasvrou of -heer iets vir almal wil voorsit, kan jy byvoorbeeld die slaai verskaf,” meen Carmen.
As jy aanbied om die slaai vir al jou gaste te maak, is pasta, gebakte bone, lensies en koeskoes ’n goedkoop opsie.
"Koeskoes is ’n bietjie duurder as die res, maar dis een van die heerlikste en mees ekonomiese slaaie om by ’n braai voor te sit. Jy kan dit geur met enige kruie en speserye wat jy reeds byderhand het,” sê sy.
Om braaibroodjies self te maak sal jou beslis ’n paar rand spaar meen Carmen. Volgens dié kosfoendie koop sy nooit braaibroodjies nie, maar gebruik sy eerder oortollige brood wat sy vries.
Volgens Carmen kan jy ’n lekker marinade aanmekaarslaan met enige souse wat jy reeds in jou yskas het.
“As jy gewone jogurt het, kan dit ook as ’n marinade gebruik word. Voeg net sout en peper en enige speserye daarby.”
Hoewel hout goedkoper as houtskool is, is dit beter om eerder ’n bietjie meer geld op die houtskool te bestee, meen Carmen.
Moenie sommer jou gebruikte teesakkies in die asblik gooi nie, dit sal jou in die toekoms dalk net ’n paar rand spaar. Dis wat jy doen: Maak die teesakkies droog. Maak seker dis behoorlik droog.
Druk die teesakkie in ’n bietjie terpentyn en bêre dit in ’n fles. As jy nie terpentyn het nie, sal enige vlambare vloeistof soos kookolie ook ’n goeie alternatief daarvoor wees.
Om seker te maak jou gaste geniet ietsie om te drink, kan jy ’n heerlike gegeurde water op die tafel sit. “Jy kan die water geur met enige vrugte wat jy in jou huis het.